b"\n_START_ARTICLE_\nGordi\xc3\xa0 III\n_START_SECTION_\nOr\xc3\xadgens\n_START_PARAGRAPH_\nVa n\xc3\xa9ixer el 20 de gener del 225._NEWLINE_Durant molt de temps se'l supos\xc3\xa0 fillastre de Gordi\xc3\xa0 I (fill de la seva dona) o fill de Gordi\xc3\xa0 II. Actualment els historiadors estan d'acord que fou fill d'Ant\xc3\xb2nia Gordiana, la filla de Gordi\xc3\xa0 I i germana petita de Gordi\xc3\xa0 II; el seu pare era un senador de nom desconegut.\n_START_SECTION_\nAscens al tron\n_START_PARAGRAPH_\nQuan a la mort de Gordi\xc3\xa0 I i Gordi\xc3\xa0 II (abril del 238) el senat va decidir continuar la lluita contra Maxim\xc3\xad el Traci, que estava a Germ\xc3\xa0nia, proclam\xc3\xa0 coemperadors a Balb\xc3\xad i Pupi\xc3\xa8, per\xc3\xb2, per raons de legitimitat din\xc3\xa0stica i de pressi\xc3\xb3 popular, aviat es van veure obligats a afegir un c\xc3\xa8sar associat: el jove de 13 anys Gordi\xc3\xa0 III. Tres emperadors tenien el t\xc3\xadtol d'emperador, encara que a la pr\xc3\xa0ctica el govern a Roma l'exercia Balb\xc3\xad, mentre que Pupi\xc3\xa9 va marxar amb un ex\xc3\xa8rcit a enfrontar-se a Maxim\xc3\xad, el qual fou derrotat a Aquileia._NEWLINE_Tres mesos despr\xc3\xa9s, Balb\xc3\xad i Pupi\xc3\xa8 foren assassinats a mans de la Gu\xc3\xa0rdia Pretoriana (maig de l'any 238), i Gordi\xc3\xa0 III fou proclamat \xc3\xbanic august amb el suport de les tropes (entre el maig i l'agost del 238, dada que varia segons els textos). Llavors va ser reconegut com a \xc3\xbanic emperador i en el seu honor es van celebrar jocs: representacions de teatre i exhibicions gimn\xc3\xa0stiques.\n_START_SECTION_\nInsurrecci\xc3\xb3 a \xc3\x80frica\n_START_PARAGRAPH_\nEl 239 va dissoldre la Legio III Augusta, responsables de la mort de Gordi\xc3\xa0 II i indirectament de Gordi\xc3\xa0 I. Per al c\xc3\xa0rrec de  prefecte pretori\xc3\xa0  va nomenar a Timerit (Timeritus). En aquest any fou probablement c\xc3\xb2nsol. Durant el consolat de Venustus i Sabinus (240) es va produir una revolta a \xc3\x80frica dirigida per Sabini\xc3\xa0, que fou reprimida.\n_START_SECTION_\nConflictes amb els francs i els gots\n_START_PARAGRAPH_\nFou c\xc3\xb2nsol per segona vegada el 241, any en qu\xc3\xa8 la confederaci\xc3\xb3 dels francs va atacar per la zona de Mag\xc3\xbancia, mentre que, simult\xc3\xa0niament, es produ\xc3\xafren atacs gots a M\xc3\xa8sia i Tr\xc3\xa0cia, que van comportar la destrucci\xc3\xb3 de Nic\xc3\xb2polis i el setge (rebutjat) de Marcian\xc3\xb2polis. En aquest mateix any Gordi\xc3\xa0 III es va casar amb Sab\xc3\xadnia Tranquil\xc2\xb7lina, filla de Misiteu (Misitheus), un notable distingit per la seva saviesa, eloq\xc3\xbc\xc3\xa8ncia i virtut, que fou nomenat prefecte del pretori i conseller (fou quasi emperador) i que va posar fi a la influ\xc3\xa8ncia dels eunucs de palau."